<classify> WAFANYABIASHARA wakubwa nchini Tanzania wamewataka watanzania kutumia huduma zinazotolewa na Benki ya NMB kwa kuwa hivi sasa inaendana na mabadiliko yanayofanyika duniani katika sayansi na teknolojia.Hayo waliyasema jana jijini Dar es Salaam wakati benki hiyo ilipowakutanisha wateja wakubwa 30 kwa ajili ya kujadiliana changamoto na fursa mbalimbali zilizopo katika benki hiyo, katika wiki hii ya huduma kwa wateja.Mkuu wa Kitengo cha Uhasibu katika Kampuni ya Saruji ya Tanzania Portland, Magdalene Magali alisema benki hiyo ni nzuri kwa kuwa ina bidhaa mbalimbali kwa wateja wao ambazo zina wataalamu katika eneo husika.NMB wanaweza kwenda na mfumo unaokwenda kwa kuona uchumi unavyobadilika. Wateja wanataka kupata huduma ya haraka na wanakwenda kwa kasi hiyo, alisema.Pia Ofisa Mipango na Bajeti kwa wateja wakubwa kwenye Shirika la Mawasiliano Tanzania TTCL, Steven Gideon alisema wamekuwa wakipata mikopo mbalimbali kutoka benki hiyo ambayo hivi sasa ina mapinduzi makubwa katika teknolojia.Watanzania waje wajiunge wasiwe na mtazamo wa kizamani kwa kuwa sasa NMB ni benki inayojulikana wasiwe na mawazo ya kizamani, alisema.Kwa upande wake Kaimu Ofisa Mkuu Idara ya Wateja Wakubwa NMB, Aziz Chacha alisema benki hiyo hivi sasa ina mtaji mkubwa na hivyo wana uwezo wa kuwahudumia wateja wadogo na wakubwa.Alisema japo wamekuwa wakiitwa benki ya serikali wakati mwingine ya wakulima ina uwezo wa kuhudumia wafanyabiashara wakubwa.Tunajivunia kuwa benki ya biashara kwani tuna kazi kubwa ya kuhudumia Tanzania, alisema.Awali Meneja Mahusiano wa benki hiyo, Amour Muro alisema NMB kitengo cha Wateja Wakubwa katika wiki hii ya huduma kwa mteja imewaalika wateja hao kwa ajili ya kubadilishana uzoefu na kuimarisha mahusiano.  <topic>: KITAIFA 